
Հայ Հեղափոխական Դաշնակցություն  ( ՀՀԴ)  

Ստեղծումը
Թիֆլիսում տարբեր հեղափոխական կազմակերպությունները միավորվեցին Քր. Միքայելյանի ղեկավարած հայ նարոդնիկների խմբի հետ: Այդ ընթացքում որոշվեց արևմտահայերի ազատագրության համար պայքարող բոլոր խմբերի միավորումով ստեղծել «Հայ հեղափոխականների դաշնակցություն»: 1890թ. սեպտեմբերին լույս տեսավ նրա «Մանիֆեստը», որտեղ գործունեության նպատակը հայտարարվում էր «Թուրքաց Հայաստանի քաղաքական ազատությունը»: Ընտրվեց կենտրոնական վարչություն: Միավորվելու համար բանակցություններ սկսվեցին նաև Թիֆլիս եկած հնչակյան Խանազատի հետ: Վերջինս պնդում էր, որ կուսակցության ծրագրում դրվեն սոցիալիզմի սկզբունքները: Դրան դեմ դուրս եկան Քր. Միքայելյանն ու Ս. Զավարյանը: Կուսակցությունների միավորմանը դեմ էին հնչակյաններից Նազարբեկյաև ամուսինները: Միությունը չկայացավ: Հայ հեղափոխականների դաշնակցությունը գործունեության առաջին ամիսներին իր կազմակերպական ցանցերը տարածեց Անդրկովկասում, թափանցեց Արևմտյան Հայաստան, նաև Ռուսաստանի հայաշատ վայրերը: Կուսակցության առաջին ընդհանուր ժողովը եղավ 1892թ.: Քննարկվեցին բոլոր վիճելի հարցերը: Կուսակցության գործելակերպի քննարկման ժամանակ սուր քննադատության ենթարկվեց կենտրոնացված ղեկավարության համակարգը: Հաղթեց Ս. Զավարյանի և Հ. Դավթյանի կողմից առաջադրված ապակենտրոնացման սկզբունքը, որը դարձավ կուսակցության հետագա ընդարձակմանը նպաստող ամենամեծ գործոնը: Այդ ընթացքում կուսակցությունը վերանվանվեց Հայ հեղափոխական դաշնակցություն: «Դրոշակի» 1894թ. համարներում տպվեց «Մեր ծրագիրը»: Ծրագրային հարցերում կուսակցությունը պետք է լիներ միասնական և կենտրոնացված: Ծրագիրը բաղկացած էր երեք մասից՝ «Նպատակ», «Միջոցներ», «Կազմակերպություն»: Կուսակցության նպատակն էր ընդհանուր ապստամբության միջոցով Արևմտյան Հայաստանի տնտեսական և քաղաքական ազատությունը: Միջոցներն էին մարտական խմբերի ձևավորումը, ժողովրդին զինելը և ինքնապաշտպանության կազմակերպումը: «Կազմակերպություն» բաժինն ընդունում էր ապակենտրոնացման սկզբունքը: Առաջին ընդհանուր ժողովին հաջորդած տարիները եղան ՀՀԴ-ի ընդարձակման շրջանը: Անդրկովկասի բոլոր նահանգներում և հայաշատ վայրերում, Հյուսիսային Կովկասում, ռուսական բոլոր գաղթավայրերում ստեղծվեցին տեղական մարմիններ: Ուժեղ կառույցներ ձևավորվեցին Ատրպատականում, Վան-Վասպուրականում, ապա նաև Թուրքական կայսրության հայաշատ վայրերում: 1890-ական թվականների երկրորդ կեսից սկսած ՀՀԴ-ն աստիճանաբար դարձավ ամենաազդեցիկ համահայկական կուսակցությունը:


Գործունեությունը
Հայ հեղափոխական դաշնակցությունը հայկական երեք ավանդական կուսակցություններից է: ՀՀ  4-րդ գումարման ԱԺ-ում ՀՅԴ խմբակցությունը մեծությամբ երրորդն է` 16 պատգամավոր:
2007թվականի մայիսի 12-ի խորհրդարանական ընտրություններից հետո ՀՀԿ-ի եւ ԲՀԿ-ի միջեւ ստորագրվեց կոալիցիոն հուշագիր, իսկ ՀՅԴ-ն կոալիցիային միացավ  առանձին համագործակցության համաձայնագրով: Պատճառը փետրվարին սպասվող նախագահական ընտրություններն էին, որոնց Դաշնակցությունը նախատեսել էր մասնակցել սեփական թեկնածուով: ՀՀԿ-ն եւ ԲՀԿ-ն հայտարարել էին, որ պաշտպանելու են նախագահության նույն թեկնածուին` Սերժ Սարգսյանին: Թեև ՀՅԴ-ն ինքն իրեն չէր համարում կոալիցիայի լիիրավ կողմ, սակայն պաշտոնները խորհրդարանում և գործադիրում համամասնաբար էին բաշխվել երեք կուսակցությունների միջև:
2008 թվականի նախագահական ընտրություններից հետո ՀԴՅ-ն, արդեն առանց ձևականությունների,  մաս կազմեց նոր իրավիճակում ձևավորվող քառակողմ կոալիցիային. մարտի 21-ին ստորագրվեցկոալիցիոն հուշագիր ՀՀԿ-ի, ԲՀԿ-ի, ՀՅԴ-ի եւ ՕԵԿ-ի միջեւ:  Ըստ այս հուշագրի էլ վերաբաշխվեցին ղեկավար պաշտոնները կառավարությունում եւ խորհրդարանում: ՀՅԴ-ն պահպանեց այն, ինչ արդեն ուներ. գործադիրում երեք նախարարական պորտֆել` Աշխատանքի և սոցիալական հարցերի, Կրթության եւ գիտության, Գյուղատնտեսության նախարարություններում և խորհրդարանում` ԱԺ փոխնախագահի եւ 2 մշտական հանձնաժողովի` Արտաքին հարաբերությունների և Պաշտպանության, ներքին գործերի ու ազգային անվտանգության հարցերի հանձնաժողովների նախագահների պաշտոնները: 
 4-րդ գումարման Ազգային Ժողովում որպես փոխնախագահ Վահան Հովհաննիսյանը պաշտոնավարեց մինչեւ 2008-ի նախագահական ընտրությունները: Նախագահական  ընտրություններում պարտվելուց հետո Հովհաննիսյանը հրաժարվեց ԱԺ փոխնախագահի պաշտոնից, որը զբաղեցրեց մեկ այլ դաշնակցական` Հրայր Կարապետյանը:
Հրաժարականների հաջորդ փուլը ՀՅԴ-ում սկսվեց հայ-թուրքական արձանագրությունների նախաստորագրումից հետո: Հայտարարելով, որ արձանագրությունները չեն համապատասխանում կուսակցության արտաքին քաղաքական կուրսին` Դաշնակացությունը դուրս եկավ կոալիցիայից: Աշխատանքի եւ սոցիալական հարցերի, Կրթության եւ գիտության ու Գյուղատնտեսության նախարարները եւ Ազգային Ժողովի փոխնախագահը հրաժարվեցին պաշտոններից:
ՀՅԴ-ն, այնուամենայնիվ, որոշեց պահպանել ԱԺ 2 մշտական հանձնաժողովների (Արտաքին հարաբերությունների եւ Պաշտպանության, ներքին գործերի եւ ազգային անվտանգության հարցերի) նախագահների պաշտոնները: Խմբակցության 2 անդամ մշտական հանձնաժողովի փոխնախագահ է:

Քաղաքական անցյալ
ՀՀ առաջին գումարման Ազգային Ժողովում (1995-1999թթ.) ՀՅԴ-ն խմբակցություն չի ունեցել: Երկրորդ գումարման Ազգային Ժողովում (1999-2003թթ.) Դաշնակցության խմբակցությունը կազմված էր 8 պատգամավորից,  երրորդ գումարման Ազգային Ժողովում (2003-2007թթ.) ՀՅԴ-ն ուներ  11 պատգամավոր: 
Դաշնակցությունը 3 անգամ մաս է կազմել խորհրդարանական քաղաքական կոալիցիային: Առաջինը 2003 թվականին էր: Խորհրդարանական ընտրություններին նախորդած նախագահական ընտրություններում` 2003 թ.-ի փետրվարին, ՀՀԿ-ն, ՕԵԿ-ն ու ՀՅԴ-ն պաշտպանեցին նախագահի նույն թեկնածուին` Ռոբերտ Քոչարյանին: Մայիսին տեղի ունեցած խորրհրդարանական ընտրությունների արդյունքներով այս ուժերից ոչ մեկը չստացավ քվեների բացարձակ մեծամասնություն: Նրանք ստորագրեցին կոալիցիոն հուշագիր ու կազմեցին քաղաքական կոալիցիա: Կոալիցիան պահպանվեց նաև 2006-ի  սկզբի ՕԵԿ-ի «դասալքությունից» հետո և գործեց մինչեւ 3-րդ գումարման Ազգային Ժողովի լիազորությունների ավարտը:
Կազմի մասին
 ՀՅԴ խմբակցությունում ընդգրկված է 16 պատգամավոր, 3-ը՝ կին: Անկուսակցականները ևս երեքն են: Բոլոր 16 պատգամավորներն էլ ընտրվել են համամասնական ընտրակարգով:
Խմբակցությունում կա 1 նկարիչ` Միքայել Մանուկյանը, 1 թատրոնի ռեժիսոր` Արտաշես Շահբազյանը,  2 պատմաբան` Վահան Հովհաննիսյանն ու Բագրատ Սարգսյանը, 1 անասնաբույծ-անասնաբույժ` Աշոտ Ափոյանը, 1 հոգեբան` Հրայր Կարապետյանը, 2 ֆիզիկոս` Արմեն Ռուստամյանը եւ Արթուր Աղաբեկյանը, 4 տնտեսագետ` Արծվիկ Մինասյանը, Արա Նռանյանը, Արայիկ Գրիգորյանը, Կարեն Վարդանյանը, 1 երկրաբան` Գագիկ Գեւորգյանը,  3 բանասեր` Լիլիթ Գալստյանը, Ռուզան Առաքելյանը, Ալվարդ Պետրոսյանը:
Խմբակցության 4 անդամ՝ Վահան Հովհաննիսյանը, Արթուր Աղաբեկյանը, Հրայր Կարապետյանը, Գագիկ Գեւորգյանն ու Միքայել Մանուկյանը մասնակցել են Արցախյան ազատամարտին: 
Ավելի ուշ` 90-ականների կեսերին, չհաստատված մեղադրանքներով անազատության մեջ  են եղել Վահան Հովհաննիսյանն ու Արմեն Ռուստամյանը:
Գիտությունների թեկնածու են Վահան Հովհաննիսյանը, Լիլիթ Գալստյանը, Հրայր Կարապետյանը, Արծվիկ Մինասյանը, Արա Նռանյանը: Ռուզան Առաքելյանը, Լիլիթ Գալստյանը, Արտաշես Շահբազյանը, Ալվարդ Պետրոսյանը, Հրայր Կարապետյանը, Միքայել Մանուկյանը նախկինում զբաղվել են լրագրողական գործունեությամբ:
Արայիկ Գրիգորյանը Արարատի Ավշարի գինու գործարանի խորհրդի նախագահն է, 
Աշոտ Ափոյանը՝ «Աշտարակ-կաթ» եւ «Երեւանի քաղաքային կաթի գործարան» ՓԲԸ տնօրենների խորհուրդների նախագահը:
2010թ.-ին ՀՅ Դաշնակցության Հայաստանի կազմակերպության 15-րդ Գերագույն ժողովում ընտրվել է ՀՅԴ Գերագույն Մարմին հետևյալ կազմով.
1. Հրաչ Թադևոսյան
2. Արմեն Ռուստամյան
3. Միքայել Մանուկյան
4. Հայրապետ Բաբայան
5. Սիմոն Սիմոնյան
6. Արսեն Համբարձումյան
7. Թաթուլ Հարությունյան
8. Սպարտակ Սեյրանյան
9. Արա Նռանյան:
ՀՅԴ Բյուրոյի անդամներ են. Հրանտ Մարգարյանը, Վահան Հովհաննեսյանը, Վիգեն Բաղումյանը, Մկրտիչ Մկրտչյանը, Հակոբ Տեր-Խաչատուրյանը, Վիգեն Հովսեփյանը, Հայկ Օշականը, Մարիո Նալբանդյանը և այլք:
ՀՅԴ ԱԺ խմբակցությունն ունի հետևյալ կազմը(2007-2012; 2010թ.-ի դրությամբ).
· Հովհաննեսյան Վահան Էդուարդի
· Շահբազյան Արտյուշ Վարդգեսի
· Աղաբեկյան Արթուր Ալեքսանդրի
· Առաքելյան Ռուզաննա Հակոբի
· Ափոյան Աշոտ Հովհաննեսի
· Գալստյան Լիլիթ Սերյոժայի
· Գեւորգյան Գագիկ Լեռնիկի
· Գրիգորյան Արայիկ Թեմուրի
· Կարապետյան Հրայր Կառլենի
· Մանուկյան Միքայել Վաղինակի
· Մինասյան Արծվիկ Գարեգինի
· Նռանյան Արա Ռուդիկի
· Պետրոսյան Ալվարդ Բարդուղի
· Ռուստամյան Արմեն Եզնակի
· Սարգսյան Բագրատ Գարուշի
· Վարդանյան Կարեն Հրանտի
ԼՂՀ Ազգային ժողովում ՀՅԴ խմբակցության թիվը կազմում է 6, որից.
համամասնական ցուցակով.
· Բալասանյան Վիտալի Միքայելի
· Բալայան Վահրամ Ռազմիկի
· Բարսեղյան Կամո Վանիի
· Բադասյան Վահան Միքայելի
մեծամասնական կարգով.
· Մարտիրոսյան Կամո Սերգեյի - թիվ 16 ընտրատարածք
· Սարգսյան Արմեն Թեմուրի - թիվ 11 ընտրատարածք
(ԼՂՀ ԱԺ պատգամավորների թիվը կազմում է 33):
Լիբանան-ի գործող խորհրդարանում 6 հայ պատգամավորներից 2-ը ՀՅԴ ներկայացուցիչ են.
· Հակոբ Բագրատունի
· Արթուր Նազարյան, որոնք մտնում են Մարտի 8 դաշինքի մեջ: ՀՅԴ-ն նաև ունի մեկ նախարարական աթոռ Լիբանանի կառավարության կազմում: Մյուս 4 պատգամավորները Մարտի 14 դաշինքի կողմնակիցներ են` հնչակյան կամ հնչակամետ գործիչներ:


Նրբագծեր - Խմբակցությունում տարիքով ավագը 1946թ.-ին ծնված Ալվարդ Պետրոսյանն է: Կրտսերը` Կարեն Վարդանյանը, ծնված 1976թ., գործարար Հրանտ Վարդանյանի կրտսեր որդին է և ղեկավարել է «Գրանդ Քենդի» հայ-կանադական ՀՁ ՍՊԸ-ն:
Բազմազավակ հայր է Արայիկ Գրիգորյանը. ունի 4 երեխա:

Օրենսդրական գործունեություն
Ազգային Ժողովի աշնանային նստաշրջանում քննարկված 60 առաջարկություններից մեծ մասը հեղինակել է ՀՅԴ-ն: Դրանցից 42-ի վերաբերյալ մշակվել են օրենքի նախագծեր, 17-ի վերաբերյալ օրենքի նախագծերը գտնվում են մշակման փուլում: Մշակվածները դրվել են շրջանառության մեջ,  9-ը օրենքի նախագիծ ընդունվել է, մեկ նախագիծ քվեարկությամբ չի ընդունվել: Շրջանառության մեջ գտնվող 32 նախագծերից 11-ի վերաբերյալ կառավարությունը ներկայացրել է դրական, 17-ի վերաբերյալ` բացասական եզրակացություն, 4-ի վերաբերյալ եզրակացություն դեռ չի ներկայացրել:  Աշնանային նստաշրջանում ՀՅԴ-ն,  կանոնակարգով սահմանված արտահերթ կարգով, ԱԺ-ի քննարկմանն է ներկայացրել 2 հարց` որոշման նախագիծ` Մարտի 1-ի խորհրդարանական հանձնաժողովի առաջարկների կատարման մշտադիտարկման ժամանակավոր հանձնաժողով ստեղծելու մասին, եւ հարցապնդում` ուղղված արտգործնախարրությանը` հայ-թուրքական արձանագրությունների վերաբերյալ: Երկու հարցին էլ դրական լուծում չի տրվել: 


  Այսպիսով,  հայ ազգային կուսակցությունները, չնայած իրենց ոչ համերաշխ  գործելակերպին, մեծ աշխատանք կատարեցին ժողովրդի ազգային ինքնագիտակցության արթնացման, ինքնապաշտպանության կազմակերպման գործում:

